**Hvalnica miru**

V Mokronogu so na medobčinski proslavi občin Mirna, Mokronog - Trebelno, Šentrupert in Trebnje, poimenovani Hvalnica miru, zadnji aprilski petek počastili 80. obletnico osvoboditve. S proslavo so se poklonili zgodovinskemu spominu ter spodbujanju in ohranjanju vrednot, kot so sodelovanje, mir in sožitje.

Slavnostna govornica je bila predsednica Državnega zbora Republike Slovenije Urška Klakočar Zupančič. Pozdravne besede gostitelja, predsednika Združenja borcev za vrednote NOB Trebnje Boštjana Sladiča, pa je v njegovi odsotnosti prebral Mirko Hrovat, predsednik Območne organizacije Združenja borcev za vrednote NOB Občine Mokronog - Trebelno.

S kulturnim programom so prireditev obogatili Lara Jankovič, ki je pripravila glasbeno-recitacijski preplet, domača glasbena zasedba Drugi vagon, ki je prepoznavne partizanske pesmi prepletla z unikatnim akustičnim melosom, in Otroški pevski zbor Osnovne šole Mokronog z zborovodkinjo Tamaro Žnidaršič, ki se je v svojem nastopu dotaknil še ene pomembne vrednote, to je dom.

Ob tem je Združenje borcev za vrednote NOB Trebnje v okviru praznovanja 80-letnice osvoboditve v avli Kulturnega doma Mokronog na ogled postavilo še razstavo slik iz obdobja NOB v Temeniški in Mirnski dolini. Poleg panojev so razstavili tudi prapore, ki jih hrani Občinska organizacija ZB za vrednote NOB Mokronog-Trebelno.

Medobčinsko proslavo, ki jo je povezoval Tomaž Simetinger, so omogočile občine Mirna, Mokronog - Trebelno, Šentrupert in Trebnje ter Združenje borcev za vrednote NOB Trebnje, ki je skupaj s trebanjsko območno izpostavo Javnega sklada RS za kulturne dejavnosti (JSKD) dogodek tudi organiziralo.

Joži Sinur, JSKD OI Trebnje

Foto: Aleš Udovč in Andraž Kovačič